b'\n_START_ARTICLE_\nJanez Dular (slavist)\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1968 iz slavistike na ljubljanski filozofski fakulteti (FF), 1974 magistriral in 1983 doktoriral. V letih 1969\xe2\x88\x921972 je lektor pri \xc4\x8dasopisu Delo, nato se je zaposlil na ljubljanski FF , 1984-1989 bil tu docent za slovenski knji\xc5\xbeni jezik in stilistiko. V letih 1990\xe2\x88\x921992 je bil v 1. vladi Republike Slovenije minister za vpra\xc5\xa1anja Slovencev po svetu in narodnostnih skupnostih v Sloveniji, 1996-1997 je bil minister za kulturo v 3. vladi Republike Slovenije (vmes je 1992-1996 delal kot lektor in vr\xc5\xa1ilec dol\xc5\xbenosti odgovornega urednika pri \xc4\x8dasopisu Slovenec); 1998-2001 je bil glavni urednik celjske Mohorjeve dru\xc5\xbebe, nato direktor Urada Republike Slovenije za slovenski jezik._NEWLINE_Objavil je ve\xc4\x8d jezikoslovnih \xc4\x8dlankov, razprav in kritik s podro\xc4\x8dja zvrstnosti, skladnje, jezikovne terminologije, besediloslovja, pravopisa in slovni\xc4\x8darstva. Je soavtor ve\xc4\x8d srednje\xc5\xa1olskih u\xc4\x8dbenikov, bil je \xc4\x8dlan uredni\xc5\xa1kega odbora pri sestavljanju novih pravopisnih pravil in razen 1990-1992 in 1996-1997 uredni\xc5\xa1kega odbora Slovenskega pravopisa (2001). Osrednje in najbolj povezano podro\xc4\x8dje njegovega znanstvenega in dru\xc5\xbebenega delovanja je obravnavanje zvrstno, funkcijsko opredeljene kulture jezika ter jezikovna politika._NEWLINE_Poro\xc4\x8den je s slovensko jezikoslovko in slavistko Alenko \xc5\xa0ivic Dular.'